Kajjin u Abel U Adam għaraf lil martu Eva, u din tqalet u wildet lil Kajjin, għax qalet: "Għamilt bniedem mal-Mulej ." U mbagħad wildet lil ħuh Abel. U Abel kien ragħaj in-nagħaġ u Kajjin ħaddiem ir-raba'. Ġara wara xi żmien li Kajjin għamel offerta mill-frott tal-art lill-Mulej; u Abel offra wkoll hu mill-bikri tal-merħla tiegħu u mill-grass tagħhom. U l-Mulej ħares lejn Abel u l-offerta tiegħu. Imma lejn Kajjin u lejn l-offerta tiegħu ma ħarisx; u Kajjin għalhekk saħan sewwa u wiċċu tqarras. U l-Mulej qal lil Kajjin: "Għala sħant u għala għaddast rasek? Jaqaw mhux minnu dak li jekk tagħmel it-tajjeb terfa' rasek? Imma jekk ma tagħmilx it-tajjeb id-dnub bħal xitan jissajja wara biebek. U hu xewqan għalik, imma inti tista' trażżnu." U Kajjin qal lil ħuh Abel: "Ħa mmorru fir-raba'." U kif kienu fir-raba' Kajjin qam għal ħuh Abel, u qatlu. U l-Mulej qal lil Kajjin: "Fejn hu ħuk Abel?" U hu wieġbu: "Ma nafx. Jaqaw jien għassies ta' ħija?" U l-Mulej wieġbu: "X'għamilt! Leħen id-demm ta' ħuk qiegħed jgħajjatli mill-art. U issa misħut int mill-art li fetħet fommha u laqgħet id-demm ta' ħuk minn idejk. Meta int taħdem l-art ma tagħtikx aktar ġidha. Int tibqa' tiġġerra maħrub 'l hemm u 'l hawn fl-art." U Kajjin qal lill-Mulej: "Il-kastig tiegħi kbir wisq biex nerfgħu. Ara, int keċċejtni llum minn wiċċ l-art u jkolli ninħeba minn quddiem wiċċek; u nibqa' niġġerra maħrub 'l hemm u 'l hawn fuq l-art; u kull min isibni joqtolni." U l-Mulej wieġbu: "Mhux hekk! Kull min joqtol lil Kajjin iħallas seba' darbiet." U l-Mulej għamel sinjal fuq Kajjin biex kull min isibu ma joqtlux. U Kajjin ħareġ minn quddiem il-Mulej u mar jgħammar f'art Nod, fuq il-Lvant tal-Għeden. In-nisel ta' Kajjin Kajjin għaraf lil martu, u din tqalet u wildet lil Ħenok; u hu beda jibni belt u semmieha Ħenok b'isem ibnu. U lil Ħenok twelidlu Għirad, u Għirad wiled lil Meħujjel, u Meħujjel wiled lil Metusajel, u Metusajel wiled lil Lamek. U Lamek ħa żewġ nisa: waħda kien jisimha Għada u l-oħra Silla. Għada wildet lil Ġabal, li kien missier dawk li jgħixu fl-għerejjex u jrabbu l-imrieħel. U ħuh kien jismu Ġubal, li kien missier dawk li jdoqqu ċ-ċetra u l-flawt. U Silla wkoll wildet lil Tubal-Kajn, li kien ħaddied, jaħdem l-għodod tal-bronż u l-ħadid. U oħt Tubal-Kajn kienet Nagħma. U Lamek qal lin-nisa tiegħu: "Għada u Silla isimgħu leħni; nisa ta' Lamek, agħtu widen għal kliemi. Qtilt raġel għax ġeraħni, u żagħżugħ għax benġilni. Għax seba' darbiet jitħallas Kajjin, imma Lamek sebgħa u sebgħin darba." It-twelid ta' Set U Adam għaraf lil martu u wildet tifel u semmietu Set, għax qalet: "Għax Alla tani nisel ieħor flok Abel, li qatlu Kajjin." U 'l Set ukoll twelidlu iben u semmieh Enos; imbagħad bdew isejħu isem il-Mulej.